جدروپ گوسین

دبستان مذاہب کے مطابق جدروپ گوسین کا تعلق 'دھنداری' سنیاسی (فقیر) کے گروہ سے تھا۔ وہ گجرات کے دولت مند جوہری براہمن کا بیٹا تھا۔Dabistan-i-Mazahib, op.cit.p.p. 184-85 22 برس کی عمر میں، اس نے اپنے والدین اور خاندان کو چھوڑ کر سنیاس لے لیا۔Tuzuk, op.cit. Eng. Trans. vol-II, p.52 وہ ویدانت کے علم اور تصوف کے علم میں ماہر تھا اور اسے ان پر زبردست عبور حاصل تھا۔Ibid – p.15. Eng. Trans. vol-II, p.356 معتمد خان کے مطابق جدروپ مسلمانوں کے تصورات کی صفائی میں دلائل پیش کرتا تھا۔Mutamad Khan, Iqbalnam-i-Jahangiri, vol-III, p.p.95-96 1617ء میں جب جہانگیر، اوجین سے گذر رہا تھا تو وہ جدروپ گوسین سے ملنے کے لیے چلا گیا، جو ایک جنگل کے گوشے میں رہتا تھا۔ جہانگیر اپنی یاداشتوں میں لکھتا ہے کہ جدروپ کی حد سے زیادہ سادہ زندگی کی مقبولیت نے ان سے ملنے کے لیے مجبور کیا، پہلے تو اس نے سوچا کہ جدروپ کو آگرہ بلا لے لیکن پھر حد ادب کی وجہ سے اس خیال کو ترک کر دیا۔ پھر اپنی بادشاہت کے گیارہویں سال جب جہانگیر اجین سے گذر رہا تھا تو وہ اس سنیاسی سے ملے بغیر نہ رہ سکا۔ وہ اس کی جائے سکونت تک پہنچنے کے لیے کچھ دور تک پیدل بھی چلا۔ اس کی قیام گاہ ایک پہاڑی کے پہلو میں ایک غار میں تھی۔Tuzuk, op.cit.Eng. Trans. vol-I, p.355

جہانگیر نے اس کے مسکن کا طول و عرض اور اس کی سادہ ترین خوراک کا بھی ذکر کیا ہے۔ جہانگیر نے جدروپ کے ساتھ چھ گھڑیاں قیام کیا اور اس سے ویدانت پر گفتگو کی۔ جہانگیر، جدروپ کے انداز گفتگو سے بے حد متاثر ہوا۔Ibid – op.cit. Eng. Trans. vol-I, p. 356 تین دن کے بعد جہانگیر دوبارہ جدروپ کے پاس گیا اور اس کے ساتھ زیادہ وقت گزارا۔Ibid – op.cit. Eng. Trans. vol-I, p. 359 سر تھامس روئے نے بھی جہانگیر کی جدروپ سے 1617ء کو اجین میں ملاقات کا حوالہ دیا ہے۔The Embassy of Sir Thomas Roe, op.cit. p. 343

اپنی تخت نشینی کے تیرہویں برس یعنی 1618 عیسوی کے لگ بھگ جب جہانگیر احمد آباد سے آرہا تھا اور شاہی قافلے نے اوجین کے قریب پڑاؤ ڈالا تو جہانگیر نے دو مرتبہ جدروپ سے ملاقات کی، دوسری ملاقات میں جدروپ نے جہانگیر کو اپنی ابتدائی زندگی کے بارے میں بتایا۔Tuzuk, op.cit. Eng. Trans. vol-II, p.p. 49,52

جہانگیر کی بادشاہت کے چودھویں برس 1619 عیسوی کو جدروپ اوجین سے نقل مکانی کر کے متھرا چلا گیا۔Ibid – op.cit. Eng. Trans. vol-II, p. 104 متھرا میں بھی جہانگیر دو مرتبہ جدروپ سے ملنے گیا۔ اور اس کی روزمرہ زندگی کو بیان کیا کہ کس طرح وہ سردیوں، گرمیوں اور برساتوں میں صرف آدھ گز سوتی کپڑا پہنے تقریباً ننگا رہتا تھا اور پانی پینے کو اس کے پاس مٹی کا ایک پیالہ ہی تھا۔ اور اس کا حجرہ اتنا چھوٹا تھا کہ وہ بمشکل اس میں حرکت کرتا تھا۔Ibid – Eng. Trans. vol-I, p. 105 جب جہانگیر متھرا سے جانے لگا تو جدروپ سے الوداعی ملاقات کرنے گیا اور بوجھل دل سے اسے خدا حافظ کہہ کر واپس ہوا۔Ibid – Eng. Trans. vol-II, p.116

ایک ملاقات میں جدروپ نے جہانگیر سے کہا کہ وداس میں ایک سیر کا وزن 36 دام لکھا ہے اور کیا ہی اچھا ہو اگر سیر کا وزن 36 دام مقرر کر دیا جائے۔ جہانگیر نے جدروپ کے احترام میں اُس کے اس مشورے پر حکم جاری کیا کہ پوری سلطنت میں سیر کا وزن 30 کی بجائے 36 دام کر دیا جائے۔Ibid –Eng. Trans. vol-II, p. 108

اقبال نامہ جہانگیری میں مصنف لکھتا ہے کہ جہانگیر کے بیٹے خسرو مرزا (جو بغاوت کرنے کی وجہ سے 1606ء سے زندان میں تھا) کے سسر مرزا عزیز کوکا نے خفیہ طور پر جدروپ سے ملاقات کی اور اس سے گزارش کی کہ وہ خسرو کی رہائی کے لیے اپنا اثر و رسوخ استعمال کرے۔ چنانچہ جدروپ گوسین کی سفارش پر جہانگیر نے خسرو کی رہائی کے احکامات جاری کیے۔Iqbal nama-i-Jahangiri, op.cit, vol-III, 129-30

دلچسپ بات یہ ہے کہ جہانگیر نے جدروپ سے متھرا میں ملاقات کے فوراً بعد خسرو کی رہائی کا تذکرہ کیاTuzuk –Eng. Trans. vol-II, p. 107 لیکن جہانگیر کی یادداشتوں میں جدروپ سے ملاقاتوں میں کہیں بھی خسرو کی رہائی کے متعلق کسی گفتگو کا کوئی ذکر نہیں ملتا۔

نورجہاں کے بہنوئی اور متھرا کے جاگیردار حکیم بیگ نے ایک بار کسی بہانے سے جدروپ گوسین کو کوڑے مروائے، جب جہانگیر کو اس سانحے کی اطلاع ہوئی تو اس نے حکیم بیگ کو برطرف کر دیا۔Shaikh Farid Bhakkari, Zakhirat-ul-Khawanin, ed. By Dr. Moinul Haq, Karachi, 1961, Part-II p.288,
Eng.Trans. by Z.A. Desai Sandeep Prakash, N.Delhi, 2003, part-II, p.101 اور اس کے بعد حکیم بیگ کو کبھی کوئی شاہی خدمت سپرد نہیں کی گئی۔Shahnawaz Khan, Maasirul Umara,-1, p.p.573-76 جدروپ کے لیے جہانگیر کی تکریم کی تصدیق دبستان مذاہب نے بھی کی ہے۔Dabistan-i-Mazahib, op.cit.p.186 مغل شرفاء بھی جدروپ کے پاس جایا کرتے تھے، جب وہ بنارس میں تھا تو حکیم کامران شیرازی اس سے ملاقات کو جایا کرتا تھا۔ عبد الرحیم خانخاناں جدروپ کی اس قدر تعظیم کرتا تھا کہ جھک کر اس سے ملتا تھا۔Ibid – p.186 اقبال نامہ جہانگیری کے مصنف معتمد خان نے جدروپ کی تعریف میں ایک مثنوی لکھی جس میں اس نے جدروپ کے حجرے کی تنگی ، اس کی کم خوراکی اور دنیا سے بے رغبتی کا ذکر کیا۔Iqbalnama-i-Jahangiri. op.cit. III, p.p.97-98

مغل مصوروں نے بھی جدروپ کی ستائش میں کام کیا۔ مغل مصوری کے کچھ نادر نمونوں میں جدروپ کے حجرے میں جہانگیر کو اس سنیاسی سے ملاقات کرتے دکھایا گیا ہے۔

 حوالہ جات 

زمرہ:ہندوستانی سنیاسی